हवा का रुख बदला, बढ़ा दिन-रात का तापमान
भास्कर संवाददाता | झाबुआ/आलीराजपुर
मौसम ने फिर रुख बदला है। चार दिन पहले जहां सर्द हवाओं ने लोगों को घर में दुबकने पर मजबूर कर दिया था। वहीं अब उलट स्थिति हो गई है। दिन और रात का तापमान बढ़ा गया है। यह स्थिति हवा के रुख बदलने से बनी है।
झाबुआ में तीन दिन में न्यूनतम तापमान में 3.6 डिग्री और अधिकतम तापमान में 7 डिग्री सेल्सियस बढ़ोतरी दर्ज की गई है। मंगलवार को भी तापमान ज्यादा रहा। अधिकतम तापमान 35 व न्यूनतम 10.4 डिग्री सेल्सियस दर्ज किया गया। जबकि इससे पहले न्यूनतम तापमान 7 से 8 डिग्री के बीच बना हुआ था। आसमान में बादल छाने से भी मौसम में बदलाव हुआ है। मौसम विभाग का कहना है आने वाले कुछ दिन मौसम ऐसा ही बना रहेगा। मंगलवार को तो शाम तक मौसम में गर्मी बनी रही। दिन में धूप तीखी लग रही थी। उधर, एक सप्ताह पहले जिस तरह से तापमान गिर रहा था, उससे लग रहा था कि कभी भी पाला गिर सकता है। आलीराजपुर में भी आसमान में दिनभर बादल छाए रहे।
बरतें सावधानी
आलीराजपुर जिला अस्पताल के सिविल सर्जन डॉ. प्रकाश ढोके ने बताया मौसम में बदलाव का असर लोगों के स्वास्थ्य पर पड़ सकता है। इससे वायरल फीवर के रोगियों के बढ़ने की संभावना है। सिरदर्द, सर्दी-जुकाम के लक्षण दिखाई दें तो तत्काल स्वास्थ केंद्र में उपचार कराएं।
तीन-चार दिन बढ़ा हुआ रहेगा तापमान
हवाओं का रुख बदलने से मौसम में बदलाव आया है। तीन-चार दिन तापमान बढ़ा हुआ रहेगा। इसके बाद धीरे-धीरे फिर तापमान कम होगा।” डॉ. आरके त्रिपाठी, मौसम वैज्ञानिक, झाबुआ
इसलिए बढ़ा तापमान
दरअसल, अब तक उत्तर-पूर्वी हवाएं चल रही थी, लेकिन दो-तीन दिन में धीरे-धीरे हवाओं की दिशा बदलकर पश्चिम हो गई। इससे उत्तर भारत की ओर से आ रही ठंडी हवाएं बंद हो गई, लिहाजा ठंड भी कम हो गई।
किसान रखें ख्याल
ऐसे मौसम में कृषि वैज्ञानिक किसानों को सावधानी बरतने की सलाह दे रहे हैं। बढ़ा हुआ तापमान अचानक गिर सकता है। यदि न्यूनतम तापमान 5 डिग्री तक आ जाए और तेज हवा चले तो पाले से फसलों को बचाने के लिए अलर्ट रहें। इस दौरान फसलों में सिंचाई करें।
ऐसे बढ़ा तापमान
दिनांक अधिकतम न्यूनतम
29 दिसंबर 35.0 10.4
28 दिसंबर 31.6 8.8
27 दिसंबर 28 6.8
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva bho_Deva bho_Deva